Mitjançant la Llei 7/2007, de 17 de juliol, i amb la finalitat de donar compliment a allò que disposa l'article 204 de la Llei orgànica 6/2006, de reforma de l'Estatut d'autonomia de Catalunya, es va crear l'Agència Tributària de Catalunya com a ens amb personalitat jurídica pròpia, plena capacitat i atribucions per organitzar i exercir les funcions encomanades.
Així mateix, el Decret 279/2007, de 24 de desembre, pel qual s'aprova el Reglament de l'Agència Tributària de Catalunya, desenvolupa, entre d'altres qüestions, les funcions atribuïdes a aquest ens.
La creació de l'Agència Tributària de Catalunya comporta un canvi fonamental en l'aplicació dels tributs desenvolupada fins a la data en l'àmbit de la Generalitat de Catalunya, motiu pel qual l'apartat segon de l'article 11 de la seva llei de creació, i en els mateixos termes l'article 22 del Decret que aprova el Reglament d'aquest ens, preveuen que, per ordre del conseller o consellera d'Economia i Finances es determini la seva estructura i organització amb l'objectiu d'atendre les funcions atribuïdes.
Amb aquesta finalitat, la present Ordre estructura l'Agència Tributària de Catalunya, d'acord amb l'apartat primer de l'article 11 de la seva llei de creació, en serveis centrals i serveis territorials; determina les àrees i serveis que els integren i, al mateix temps, delimita les seves funcions amb l'objectiu de dotar-la de la màxima eficàcia possible.
Per això, de conformitat amb el que estableix la Llei 13/1989, de 13 de desembre, d'organització, procediment i règim jurídic de l'Administració de la Generalitat de Catalunya, i l'article 11.2 de la Llei 7/2007, de 17 de juliol, de l'Agència Tributària de Catalunya,
Composició de l'Agència Tributària de Catalunya
Estructura de l'Agència Tributària de Catalunya
L'Agència Tributària de Catalunya s'estructura en serveis centrals i en serveis territorials, denominats aquests darrers delegacions territorials.
Estructura dels serveis centrals
Els serveis centrals de l'Agència Tributària de Catalunya, sota la dependència del director o directora de l'Agència, s'estructuren en les àrees següents:
a) Àrea d'Estratègia i Relacions Externes
b) Àrea d'Aplicació dels Tributs i Procediments
c) Àrea d'Estudis i Assistència
d) Àrea de Tecnologies de la Informació
e) Àrea de Recursos Humans i Gestió Econòmica
Al capdavant de cada àrea hi ha un o una cap d'àrea, amb rang de subdirector o subdirectora general, llevat del cas de l'Àrea de Tecnologies de la Informació, el cap o la cap de la qual té la consideració de personal laboral.
Àrea d'Estratègia i Relacions Externes
A l'Àrea d'Estratègia i Relacions Externes li corresponen les funcions següents:
a) Estudiar i proposar les línies estratègiques generals de l'Agència Tributària de Catalunya així com els plans d'actuació que les desenvolupen.
b) Coordinar el programa anual d'actuacions i el contracte programa.
c) Elaborar i fer el seguiment dels objectius i del Pla d'Innovació i Qualitat.
d) Realitzar les funcions relacionades amb les polítiques de comunicació externa i institucional, incloent-hi el seguiment de les relacions amb altres administracions tributàries.
e) Coordinar les delegacions territorials de l'Agència Tributària de Catalunya, d'acord amb el que determini el director o directora de l'Agència.
g) Substituir el director o directora de l'Agència Tributària de Catalunya en cas de vacant, absència o malaltia.
Àrea d'Aplicació dels Tributs i Procediments
A l'Àrea d'Aplicació dels Tributs i Procediments li corresponen les funcions següents:
a) Estudiar, planificar i coordinar els procediments de gestió tributària, inspecció i recaptació.
b) Dissenyar i programar les actuacions en l'àmbit de la gestió tributària, la inspecció i la recaptació, inclòs el pla de control tributari.
c) Elaborar estadístiques sobre el resultat d'aplicació dels tributs, amb la col·laboració de l'Àrea de Tecnologies de la Informació.
d) Impulsar l'elaboració de propostes d'instruccions i circulars del director o directora de l'Agència Tributària de Catalunya per a la unificació de criteris.
f) Coordinar les actuacions de comprovació de valor de les rendes, dels béns mobles i de la resta d'elements del fet imposable, excepte les valoracions d'immobles.
g) Representar l'Agència Tributària de Catalunya com a membre de la Comissió IVA-ITP i participar en l'elaboració de les propostes relatives a les consultes de tributació indirecta que han de ser aprovades pel Consell Territorial de Direcció per a la Gestió Tributària.
h) Coordinar i fer el seguiment de l'actuació de les entitats col·laboradores en la gestió recaptatòria dels deutes tributaris.
A l'Àrea d'Estudis i Assistència li corresponen les funcions següents:
a) Programar i coordinar les actuacions d'informació i assistència a les persones contribuents.
b) Actualitzar el portal tributari així com la intranet de l'Agència Tributària de Catalunya amb la col·laboració de l'Àrea de Tecnologies de la Informació.
c) Elaborar els models de declaracions tributàries i validar funcionalment les especificacions dels programes d'ajuda per a complimentar les declaracions
d) Tramitar les queixes i suggeriments de les persones contribuents i col·laboradors o col·laboradores socials.
e) Elaborar informes econòmics periòdics sobre l'evolució de la recaptació dels tributs.
f) Elaborar estudis i informes comparatius sobre els procediments d'aplicació dels tributs, amb el suport de l'Àrea de Tecnologies de la Informació.
g) Col·laborar amb la Direcció General de Tributs, en especial per a la remissió a aquesta de la informació necessària per a l'exercici de les seves funcions relatives a l'anàlisi i disseny de la política global dels ingressos tributaris.
h) Elaborar la proposta d'instruccions del director o directora de l'Agència Tributària de Catalunya en matèria de comprovació de valors dels béns immobles i drets que recaiguin sobre aquests i establir els criteris, mòduls i índexs aplicables a la valoració.
i) Assessorar les oficines gestores en l'aplicació de les instruccions de comprovació de valors i dels criteris de valoració dels béns immobles.
j) Coordinar i fer el seguiment de les valoracions immobiliàries.
k) Dirigir i coordinar els estudis tècnics en matèria de valoració immobiliària i impulsar l'obtenció d'informació dels béns immobles precisa per a les valoracions.
Àrea de Tecnologies de la Informació
A l'Àrea de Tecnologies de la Informació li corresponen les funcions següents:
a) Planificar i coordinar les actuacions de les unitats informàtiques de les delegacions territorials de l'Agència Tributària de Catalunya i donar suport als usuaris d'aquests òrgans.
b) Alinear les tecnologies de la informació i les comunicacions amb els objectius estratègics de l'Agència Tributària de Catalunya i amb la política corporativa de la Generalitat de Catalunya.
c) Elaborar, desenvolupar, implantar i actualitzar el pla director de TIC de l'Agència Tributària de Catalunya com a instrument de definició i de coordinació dels sistemes d'informació de l'arquitectura tecnològica i de les comunicacions.
d) Identificar estratègies d'evolució en l'àmbit tecnològic, estudiar la viabilitat tècnica i econòmica i l'aplicabilitat d'innovacions tecnològiques.
e) Aplicar la política de seguretat dels sistemes, la seva recuperació i continuïtat.
f) Recollir i fer el tractament informàtic de les dades i vetllar per la qualitat de la informació.
g) Estudiar i elaborar anàlisis estadístics que requereixin processos massius de dades.
h) Garantir la preservació del coneixement estratègic i funcional de les tecnologies de la informació de l'Agència Tributària de Catalunya i coordinar els projectes informàtics externalitzats.
i) Desenvolupar i mantenir els sistemes d'informació i proposar-ne millores i evolucions.
Àrea de Recursos Humans i Gestió Econòmica
7.1 A l'Àrea de Recursos Humans i Gestió Econòmica li corresponen les funcions següents:
a) Dirigir i coordinar els assumptes relatius al personal de l'Agència Tributària de Catalunya.
b) Planificar i supervisar els processos de provisió i selecció del personal.
c) Programar i fer el seguiment de les actuacions en matèria de formació del personal.
d) Dirigir les actuacions en l'àmbit de les relacions laborals.
e) Coordinar la preparació de l'avantprojecte de pressupost de l'Agència i fer el seguiment de la seva execució.
f) Dur a terme la gestió pressupostària, la comptabilitat, la tresoreria i la gestió de pagaments.
g) Coordinar la gestió patrimonial i la contractació administrativa de l'Agència.
h) Dirigir i coordinar l'administració, el règim interior i la gestió dels serveis generals de l'Agència.
i) Coordinar els serveis generals de les delegacions territorials, així com garantir la seguretat i el manteniment de les instal·lacions.
j) Coordinar i supervisar les actuacions en matèria de prevenció de riscos laborals.
k) Fer el seguiment de les actuacions relatives a la gestió documental i a la planificació lingüística, incorporant les estratègies per a l'ús no sexista ni androcèntric de la llengua.
7.2 De l'Àrea de Recursos Humans i Gestió Econòmica depenen els òrgans actius següents:
b) Servei de Gestió Econòmica i Comptabilitat
c) Servei de Règim Interior i Seguretat
El Servei de Recursos Humans té les funcions següents:
a) Coordinar la gestió i administració dels assumptes relatius al personal adscrit a les diferents unitats de l'Agència.
b) Supervisar i controlar el règim retributiu, administratiu i disciplinari del personal, així com els sistemes de previsió social corresponents.
c) Elaborar l'avantprojecte de pressupost de l'Agència, pel que fa al capítol 1
d) Gestionar la modificació de la relació de llocs de treball de l'Agència.
e) Assessorar en matèria de recursos humans i proposar mesures conduents a la millora de la gestió de personal.
f) Gestionar els processos de provisió del personal funcionari i els de selecció i promoció del personal laboral.
g) Elaborar estudis, circulars internes i informes en matèria de personal.
h) Coordinar i dirigir la tramitació dels expedients sobre els aspectes relatius al personal.
i) Dur a terme l'elaboració del pla de formació del personal de l'Agència, així com fer-ne el seguiment i coordinar la realització de les activitats formatives.
Servei de Gestió Econòmica i Comptabilitat
El Servei de Gestió Econòmica i Comptabilitat té les funcions següents:
a) Fer el seguiment, el control i l'anàlisi de l'execució pressupostària i la preparació de les modificacions pressupostàries.
b) Elaborar l'avantprojecte de pressupost de l'Agència, llevat el de capítol 1.
c) Supervisar el funcionament de la caixa d'habilitació.
d) Dur a terme la comptabilitat de la despesa, elaborar i tramitar els documents comptables i controlar l'execució comptable.
e) Gestionar i tramitar els ingressos propis de l'Agència, així com la seva comptabilització.
f) Supervisar la comptabilitat de la liquidació i la recaptació dels tributs i altres recursos de dret públic, d'acord amb el que estableix l'article 18 de la Llei 7/2007, de 17 de juliol, de l'Agència Tributària de Catalunya.
g) Supervisar la gestió de pagaments de la Tresoreria de l'Agència.
h) Tramitar els expedients de contractació administrativa així com els convenis amb contraprestació econòmica.
i) Tramitar i gestionar els expedients patrimonials.
j) Coordinar i gestionar l'inventari dels béns immobles adscrits a l'Agència i l'adquisició i inventari de béns mobles, així com l'adquisició de material no inventariable i impresos i la seva distribució.
Servei de Règim Interior i Seguretat
El Servei de Règim Interior i Seguretat té les funcions següents:
a) Organitzar els serveis de règim interior i administratius de l'Agència, que inclouen, entre d'altres, el registre general, l'arxiu, la telefonia fixa i mòbil, la correspondència, la recepció, l'office, la biblioteca i els taulers d'anuncis.
b) Coordinar i fixar les directrius pel que fa als serveis de règim interior de la totalitat de dependències de l'Agència.
c) Dirigir i organitzar les activitats assignades al personal subaltern de l'Agència.
d) Dirigir i supervisar les actuacions en matèria de gestió documental i arxiu i de planificació lingüística.
e) Coordinar les actuacions d'obres i adequació dels espais de l'Agència en què s'ubiquen els serveis, així com conservar i mantenir les instal·lacions.
f) Realitzar avaluacions dels riscos existents quant a seguretat i salut dels treballadors per tal de planificar i executar les mesures preventives adequades.
g) Elaborar estudis i propostes relatives a la prevenció de riscos laborals.
h) Supervisar les activitats de vigilància i control de la salut dels treballadors i treballadores.
i) Promoure i organitzar activitats de formació, informació, estudi i divulgació en matèria de prevenció de riscos laborals.
A la Inspecció de Serveis li corresponen les funcions següents:
a) Supervisar el funcionament intern de l'Agència Tributària de Catalunya.
b) Controlar l'eficàcia i eficiència, mitjançant l'anàlisi del grau d'assoliment dels objectius fixats al programa anual d'actuació.
c) Inspeccionar les actuacions dels serveis centrals, de les delegacions territorials i les oficines liquidadores.
e) Vetllar per la correcta aplicació de la política de seguretat de la informació i el compliment de la normativa derivada de la llei reguladora de la protecció de dades.
f) Controlar els accessos a les bases de dades informàtiques pròpies i externes per part del personal de l'Agència Tributària de Catalunya, oficines liquidadores i resta d'usuaris i usuàries, mitjançant la realització d'auditories periòdiques.
Al Servei Jurídic li corresponen les funcions següents:
a) Assessorar en dret als òrgans de l'Agència Tributària de Catalunya, tant de forma oral com escrita.
b) Assistir tècnicament en matèria tributària als òrgans directius i territorials en les qüestions que li siguin encomanades.
c) Emetre els informes jurídics corresponents en relació amb els diferents àmbits d'actuació de l'Agència Tributària de Catalunya així com els que li siguin sol·licitats pel seu director o directora.
d) Representar en dret a l'Agència Tributària de Catalunya.
e) Coordinar i supervisar les reclamacions economicoadministratives en via d'alçada.
f) Proposar al director o directora de l'Agència Tributària de Catalunya la interposició de recursos contenciosos administratius.
g) Elaborar l'informe proposta al director o directora de l'Agència Tributària de Catalunya a fi de proposar la revisió dels actes nuls o anul·lables al conseller o consellera d'Economia i Finances, sens perjudici de les competències que en aquest punt corresponen a l'Assessoria Jurídica del Departament d'Economia i Finances.
h) Validar, a petició dels interessats o interessades i amb caràcter d'acte administratiu, en els procediments i actuacions de l'Agència Tributària de Catalunya, els documents presentats per aquests a fi d'acreditar la representativitat que invoquin, així com certificar la suficiència d'avals i garanties prestats per les persones contribuents.
Estructura de les delegacions territorials
A les demarcacions de Barcelona, Girona, Lleida i Tarragona hi ha una Delegació Territorial de l'Agència Tributària de Catalunya, amb rang de subdirecció general.
Estructura de la Delegació Territorial a Barcelona
La Delegació Territorial de l'Agència Tributària de Catalunya a Barcelona s'estructura en els òrgans següents:
Estructura de les delegacions territorials a Girona, Lleida i Tarragona
Les delegacions territorials de l'Agència Tributària de Catalunya a Girona, Lleida i Tarragona s'estructuren en els òrgans següents:
f) Secció d'Afers Administratius
Funcions dels delegats i delegades territorials
Al capdavant de cada delegació territorial hi ha un delegat o una delegada, qui depèn del director o directora de l'Agència Tributària de Catalunya, a qui corresponen, en l'àmbit territorial de la delegació, les funcions següents:
a) Representar l'Agència Tributària de Catalunya, per delegació del seu director o directora, en el seu àmbit territorial.
b) Dirigir el funcionament general de les dependències, serveis i seccions de la delegació territorial i vetllar pel seu funcionament adequat.
c) Executar en l'àmbit territorial els programes aprovats per l'Agència Tributària de Catalunya i, en especial, impulsar i controlar l'execució dels plans i el compliment dels objectius assignats als diferents serveis.
d) Exercir les funcions de direcció de la totalitat dels recursos humans que prestin serveis a la corresponent delegació territorial de l'Agència Tributària de Catalunya.
e) Dirigir i coordinar el funcionament de les oficines liquidadores de districte hipotecari així com assegurar la unificació de criteris en les seves actuacions i resoldre els expedients sancionadors.
f) Dictar les liquidacions dels procediments de gestió tributària i imposar les sancions tributàries que siguin procedents, sens perjudici de la possible delegació en el cap o la cap del Servei de Gestió Tributària.
g) Resoldre els recursos de reposició que es puguin plantejar en via de gestió i els expedients de devolució d'ingressos indeguts.
h) Concedir ajornaments i fraccionaments en els termes establerts legalment.
i) Qualsevol altra actuació que li sigui encomanada pel director o directora de l'Agència Tributària de Catalunya.
Delegació Territorial a Barcelona
17.1 El Servei de Gestió Tributària té les funcions següents:
a) Examinar i tramitar declaracions, inclosa la tramitació de la taxació pericial contradictòria, i altres documents amb transcendència tributaria.
b) Fer la comprovació gestora de les dades consignades en els documents, declaracions, autoliquidacions i sol·licituds de caràcter tributari, presentats de conformitat amb el previst en la normativa vigent.
c) Realitzar les propostes de liquidació dels procediments de gestió tributària i de resolució dels recursos de reposició.
d) Proposar les liquidacions d'interessos i recàrrecs quan no estiguin atribuïdes a d'altres serveis.
e) Efectuar la proposta de resolució dels expedients sancionadors.
f) Efectuar la proposta de resolució de les sol·licituds d'ingressos indeguts.
g) Dur a terme la pràctica dels requeriments que siguin necessaris.
h) Emetre certificacions i altres documents relacionats amb la gestió dels expedients de liquidació de tributs en l'àmbit de les seves competències.
17.2 Del Servei de Gestió Tributària depenen els òrgans següents:
a) Secció de l'Impost sobre Transmissions Patrimonials i Actes Jurídics Documentats
b) Secció de l'Impost sobre Successions i Donacions
c) Secció de l'Impost sobre el Patrimoni i Altres Tributs
17.3 Les seccions definides en l'apartat anterior desenvolupen, en l'àmbit dels tributs assignats, les funcions següents:
a) Informar al cap o la cap del Servei de Gestió Tributària de les situacions que puguin donar lloc a l'elaboració de plans d'actuació en la revisió dels documents presentats per tal d'aconseguir, amb els mitjans disponibles, el màxim nivell de rendibilitat i eficàcia.
b) Supervisar la qualitat dels resultats del personal adscrit a la Secció.
c) Determinar els fets imposables i qualificar els documents que tenen una major complexitat.
d) Supervisar i dirigir la tramitació i liquidació dels impostos assegurant la correcta aplicació dels criteris del Servei de Gestió Tributària d'acord amb la normativa vigent, els criteris jurisprudencials i les instruccions de l'Agència Tributària de Catalunya.
e) Vetllar per la correcta aplicació de la legalitat en la tramitació i liquidació dels impostos.
17.4 D'acord amb el procediment establert en el Reglament de règim interior de l'Agència Tributària de Catalunya, es podrà modificar la denominació de les seccions definides en l'apartat 17.2 en funció dels tributs que apliqui l'ens en cada moment.
18.1 La Inspecció Territorial té les funcions següents:
a) Seleccionar, incloure en el pla i assignar als actuaris o actuàries els expedients de comprovació.
b) Fer la integració definitiva de les bases tributàries mitjançant l'anàlisi i la seva avaluació en els diferents règims de determinació o estimació.
c) Practicar les liquidacions tributàries que resultin de les seves actuacions de comprovació o investigació i imposar les sancions que siguin procedents.
d) Resoldre els recursos de reposició i els expedients de devolució d'ingressos indeguts que es puguin plantejar en via d'inspecció.
e) Coordinar les actuacions de comprovació i investigació de les diferents unitats operatives.
f) Comprovar les declaracions i les declaracions liquidacions per determinar-ne la veracitat i la correcta aplicació de les normes i establir l'import dels deutes tributaris corresponents.
g) Dur a terme, per pròpia iniciativa o a sol·licitud d'altres òrgans de l'Agència Tributària de Catalunya, les actuacions d'obtenció d'informació que s'hagin de fer en relació amb els particulars o d'altres organismes i que directa o indirectament condueixin a l'aplicació dels tributs.
h) Comprovar el valor de les rendes, dels productes, dels béns i de la resta d'elements del fet imposable.
i) Verificar el compliment dels requisits exigits per a la concessió o gaudiment de qualsevol benefici, desgravació o restitucions fiscals.
18.2 Les funcions inspectores poden abastar la investigació i comprovació de qualsevol fet imposable que s'entengui produït a Catalunya, relatiu als tributs que gestiona l'Agència Tributària de Catalunya.
18.3 El cap o la cap de la Inspecció Territorial exerceix la funció liquidadora respecte les actes incoades i formalitzades als serveis d'inspecció de les delegacions territorials de Girona, Lleida i Tarragona, així com la resolució d'expedients sancionadors; per a aquestes funcions podrà ser assistit tècnicament per personal adscrit a la Inspecció.
18.4 De la Inspecció Territorial depèn la Inspecció Territorial Adjunta, que es configura com a àrea funcional i exerceix les funcions següents:
a) Tramitar aquells expedients en què la proposta de liquidació hagi estat efectuada pel cap o la cap de la Inspecció Territorial.
b) Desenvolupar les funcions tècniques i de coordinació que li siguin assignades pel cap o la cap de la Inspecció Territorial.
c) Substituir el cap o la cap de la Inspecció Territorial en cas d'absència, vacant o malaltia.
19.1 La Dependència de Recaptació té com a funcions la recaptació dels deutes tributaris i els no tributaris en període executiu i les actuacions derivades d'aquests.
19.2 De la Dependència de Recaptació depenen els òrgans següents:
a) Coordinació Territorial de Recaptació, configurada com a àrea funcional.
c) Servei de Recaptació Executiva
d) Servei d'Ajornaments i Fraccionaments
19.3 A la Coordinació Territorial de Recaptació li corresponen aquelles funcions comunes a les delegacions territorials a Barcelona, Girona, Lleida i Tarragona que, per comportar processos conjunts, el director o directora de l'Agència Tributària de Catalunya determini la seva centralització envers la Delegació Territorial a Barcelona.
En particular, té les funcions següents:
a) Coordinar els comptes de recaptació de les delegacions territorials i oficines liquidadores.
b) Centralitzar la informació rebuda de les entitats col·laboradores pel que fa als ingressos tributaris.
c) Tramitar els acords de compensació entre deutes i crèdits tributaris amb procedència territorial diferent.
d) Tramitar i fer el seguiment dels expedients d'ajornament i fraccionament que per la seva quantia o característiques especials siguin competència del director o directora de l'Agència Tributària de Catalunya.
e) Establir la coordinació amb els òrgans encarregats materialment de la recaptació executiva dels dèbits de la Generalitat de Catalunya.
19.4 El Servei de Dipositaria té les funcions següents:
a) Supervisar les entitats de dipòsit que prestin els serveis de caixa a l'Agència Tributària de Catalunya d'acord amb les instruccions que dimanin del seu director o directora.
b) Cobrar els drets de conformitat amb la normativa vigent.
c) Custodiar els avals i altres valors i documentació que hagin de romandre a la caixa.
d) Coordinar les autoritzacions d'obertura i règim de comptes bancaris.
e) Coordinar els comptes de recaptació.
f) Tramitar els acords de reemborsament de despeses d'aval i altres garanties.
19.5 El Servei de Recaptació Executiva té les funcions següents:
a) Supervisar la recaptació en període executiu dels drets tributaris i no tributaris en el marc de la normativa tributària vigent i d'acord amb la normativa de recaptació aplicable.
b) Fer la recaptació executiva dels tributs propis i cedits de la Generalitat de Catalunya i de la resta de dèbits que puguin correspondre i que es carreguin a la Delegació Territorial.
c) Liquidar els interessos de demora meritats amb motiu del cobrament dels deutes en període executiu.
d) Tramitar les propostes de resolució dels recursos interposats contra els actes de gestió recaptatòria.
e) Tramitar els expedients de suspensió en període executiu.
f) Impulsar els acords de derivació de responsabilitat.
19.6 El Servei d'Ajornaments i Fraccionaments té les funcions següents:
a) Seguir, gestionar i tramitar els expedients d'ajornament i fraccionament dels deutes tributaris i dels no tributaris en període executiu, dins el seu àmbit competencial i d'acord amb la normativa vigent.
b) Liquidar els interessos de demora que es meritin amb motiu de les sol·licituds d'ajornament i fraccionament.
Servei d'Atenció als Contribuents
El Servei d'Atenció als Contribuents té les funcions següents:
a) Gestionar el servei d'informació presencial dels serveis tributaris en relació amb qüestions generals en matèria tributària.
b) Atendre les sol·licituds d'informació tributària formulades pels ciutadans o ciutadanes per via telefònica o telemàtica i donar suport a les plataformes d'informació i assistència.
c) Informar les persones contribuents sobre les instruccions i consultes emeses pels òrgans competents de l'Agència Tributària de Catalunya.
d) Organitzar i gestionar el servei de cita prèvia per a l'atenció personalitzada.
e) Assistir els ciutadans o ciutadanes en la confecció d'autoliquidacions.
f) Admetre, registrar i tramitar les declaracions i les autoliquidacions tributàries.
El Servei d'Oficines Liquidadores té les funcions següents:
a) Vetllar per la unificació dels criteris d'actuació de les oficines liquidadores de districte hipotecari, així com pel seu correcte funcionament, d'acord amb les directrius dictades.
b) Atendre les consultes i els suggeriments formulats pels liquidadors o liquidadores de les oficines liquidadores de districte hipotecari i trametre-les al delegat o delegada territorial.
c) Comprovar i proposar l'acord d'incompetència dels documents presentats, la gestió i liquidació dels quals correspongui a una altra delegació o oficina liquidadora de districte hipotecari.
d) Avocar la competència dels expedients que es determinin, d'acord amb els criteris del delegat o delegada territorial.
e) Aprovar els expedients tramitats per les oficines liquidadores de districte hipotecari del seu àmbit que s'hagin de remetre a l'Agència Tributària de Catalunya d'acord amb les instruccions dictades pel seu director o directora.
22.1 El Servei de Valoracions té les funcions següents:
a) Valorar els béns immobles de naturalesa urbana i rústica.
b) Estudiar els costos i els terminis de la gestió urbanística, la promoció immobiliària i les produccions i les rendibilitats de les promocions rústiques.
c) Investigar els valors de mercat dels immobles urbans i rústics, de les explotacions agràries i la rendibilitat corresponent, així com col·laborar en la determinació dels mòduls i índexs correctors aplicables a les valoracions.
d) Formar les bases de dades dels immobles urbans i rústics.
e) Emetre informes sobre les característiques dels immobles urbans i rústics.
f) Acomplir amb les altres tasques de valoració urbana o rústica atribuïdes per la normativa aplicable o assignades pels òrgans competents.
22.2 Per resolució del director o la directora de l'Agència Tributària de Catalunya, es podran avocar determinades valoracions de les delegacions territorials a Girona, Lleida i Tarragona en el Servei de Valoracions de la Delegació Territorial de l'Agència a Barcelona.
El Servei d'Afers Administratius té les funcions següents:
a) Gestionar els assumptes relatius als recursos humans de la Delegació Territorial de l'Agència.
b) Controlar les notificacions d'actes, comunicacions i requeriments que es generin a la Delegació Territorial.
c) Gestionar l'arxiu i coordinar la captació i la tramesa d'expedients i lligalls amb l'arxiu general de l'Agència Tributària de Catalunya.
d) Portar el control de la facturació i la supervisió de proveïdors en els contractes de la Delegació Territorial.
e) Controlar la caixa d'habilitació de la Delegació Territorial.
f) Dirigir la preparació i la tramitació dels edictes i les publicacions als diaris oficials corresponents.
g) Executar les tasques de manteniment, seguretat i prevenció de riscos.
h) Gestionar la tramitació i venda dels impresos tributaris.
i) Dirigir els aspectes relatius a la informàtica de la Delegació
Territorial i coordinar les tasques adreçades a la captura de dades dels expedients per a la seva incorporació al sistema informàtic.
j) Supervisar la gestió del registre general de la Delegació Territorial.
Delegacions territorials a Girona, Lleida i Tarragona
Funcions dels òrgans de les delegacions territorials a Girona, Lleida i Tarragona
Les funcions dels òrgans definits a l'article 15 són idèntiques a les determinades per a la Delegació Territorial a Barcelona en la secció segona d'aquest capítol, amb les especificitats següents:
a) El Servei de Gestió Tributària assumeix les funcions de relacions amb les oficines liquidadores que regula l'article 21 de la present Ordre.
b) Les funcions inspectores poden abastar la investigació i comprovació de qualsevol fet imposable que s'entengui produït a Catalunya, si bé les actes incoades pels actuaris o actuàries de Girona, Lleida i Tarragona seran liquidades pel cap o la cap de la Inspecció Territorial de Barcelona, d'acord amb l'article 18.3 de la present Ordre, així com la resolució dels expedients sancionadors.
c) El Servei de Recaptació no realitzarà aquelles funcions comunes que el director o directora de l'Agència Tributària de Catalunya hagi determinat que s'efectuaran a través de la Coordinació Territorial de Recaptació, d'acord amb l'article 19.3 de la present Ordre.
d) Els actes relacionats amb la publicació d'edictes poden ser centralitzats, per resolució del director o directora de l'Agència Tributària de Catalunya, en el Servei d'Afers Administratius de la Delegació Territorial a Barcelona.
e) Les funcions previstes a l'apartat h) de l'article 12 de la present Ordre podran ser dutes a terme per part de l'Assessoria Jurídica del Departament d'Economia i Finances.
A més de les delegacions territorials previstes a l'article 13 de la present Ordre, es poden crear altres delegacions territorials d'acord amb l'article 90 de l'Estatut d'autonomia de Catalunya i amb la normativa que reguli l'organització territorial.
Es modifiquen els models aprovats per l'Ordre de data 31 de desembre de 2001; l'Ordre ECF/314/2003, de 25 de juny; l'Ordre ECF/520/2003, d'1 de desembre; l'Ordre ECF/108/2004, de 2 d'abril; l'Ordre ECF/199/2005, de 18 de març; l'Ordre ECF/151/2005, de 8 d'abril; l'Ordre ECF/143/2006, de 20 de febrer, i l'Ordre ECF/502/2006, de 24 d'octubre, i que figuren en els seus respectius annexos, en els que s'incorpora en el seu marge superior esquerra el logotip de l'Agència Tributària de Catalunya i en el seu marge superior dret el de la Generalitat de Catalunya.
En el termini de dos anys es revisarà l'estructura organitzativa de la Delegació Territorial a Barcelona.
Els models aprovats per les ordres detallades en la disposició addicional segona es poden presentar vàlidament durant els sis mesos posteriors a l'entrada en vigor d'aquesta Ordre.
Aquesta Ordre entrarà en vigor el dia en què l'Agència Tributària de Catalunya iniciï les seves activitats, d'acord amb el que es preveu a la disposició final tercera de la Llei 7/2007, del 17 de juliol, de l'Agència Tributària de Catalunya.
Barcelona, 21 de desembre de 2007